༈ སྨན་པའི་རྒྱལ་པོ་གཡུ་ཐོག་ཡོན་ཏན་མགོན་པོའི་རྣམ་ཐར་བསྟོད་ཕྲེང་དད་པའིརྦ་རླབས་རྣམ་པར་གཡོ་བའི་རླུང་ཤུགས། བླ་མ་དང་དབྱེར་མ་མཆིས་པའི་སངས་རྒྱས་སྨན་གྱི་བླ་བཻ་ཌཱུརྻ་འོད་ཀྱི་རྒྱལ་པོ་འཁོར་གྱི་དཀྱིལ་འཁོར་དང་བཅས་པ་ལ་ཕྱག་འཚལ་ལོ། །བདེ་བར་གཤེགས་པ་ཀུན་གྱི་ཡོན་ཏན་མཐུ། །མགོན་པོ་ཁྱོད་ཀྱི་ཐུགས་ལ་ཡོངས་སྨིན་པས། །མ་ལུས་དུག་གསུམ་ཞི་མཛད་གཡུ་ཐོག་པ། །ཡོན་ཏན་མགོན་པོར་གྲགས་པ་གསལ་ལ་འདུད། །དགེ་བཅུའི་དཔལ་འབྱོར་ཡོངས་སུ་འདུ་བའི་ཡུལ། །ཉང་སྟོད་རིག་པའི་འབྱུང་གནས་མཛེས་པའི་རྒྱན། །འགྲོ་མང་བདེ་བར་འདྲེན་པའི་ཤིང་རྟ་ཆེ། །འབྲེ་ཞེས་རུས་ཆེན་རིགས་སུ་འཁྲུངས་ལ་འདུད། །སྨོན་ལམ་མཐུ་དང་སྔོན་སྐྱེའི་བག་ཆགས་ཀྱིས། །ལོ་བརྒྱད་ལོན་དུས་ཤེས་བྱ་སྤྱི་དང་ནི། །བྱེ་བྲག་གསོ་བ་རིག་པའི་གནས་ཀུན་ལ། །སྨན་པའི་རྒྱལ་པོའི་གོ་འཕང་ཐོབ་ལ་འདུད། །དེ་ལྟ་ནའང་རྒྱ་མཚོ་ཆེན་པོ་ནི། །ཆུ་བོས་ངོམས་པ་མེད་ལྟར་ཡུལ་དང་དུས། །གཞན་དུ་སློབ་དཔོན་གཞན་ལས་གདམས་བཅུད་ཀྱི། །ཆུ་བྲན་འབུམ་ཕྲག་དུ་མ་འཐུང་ལ་འདུད། །ཁྱད་པར་མཁའ་འགྲོའི་གཙོ་མོ་དཔལ་ཕྲེང་ཚོགས། །དངོས་གྲུབ་མཆོག་བརྙེས་མང་པོའི་ཞལ་སྐྱིན་ལས། །འཚོ་བའི་རིགས་བྱེད་བདུད་རྩིའི་བཅུད་དམ་པ། །རྣམ་དཔྱོད་སྙིམ་པས་ཡང་ཡང་བཞེས་ལ་འདུད། །ཁྱོད་ནི་འཇམ་དཔལ་དཔའ་བོས་རྗེས་བཟུང་བས། །རིག་གནས་ཀུན་ལ་མཁས་པའི་དབང་པོར་གྱུར། །སྔོན་གྱི་དྲང་སྲོང་མཁས་ལ་སྐྱོང་སྟེར་བའི། །ཡན་ལག་བརྒྱད་ཀྱི་ཕ་རོལ་བརྒལ་ལ་འདུད། །རོ་ནུས་ཞུ་བའི་རྗེས་ལས་ལེགས་བརྩམ་སྟེ། །སྨན་གྱི་ཆོ་ག་དམ་པས་ནད་ཀྱི་རིགས། །སྐྱང་ལྡན་འདུས་པའི་སྡེ་ཀུན་དམིགས་མེད་དུ། །འཇོམས་བྱེད་བསྟན་བཅོས་རྩོམ་པ་ཁྱོད་ལ་འདུད། །གཅན་གཟན་སྦྲུལ་གདུག་འབྱུང་བའི་གནོད་པ་དང་། །རྒྱལ་པོའི་ཆད་པ་ཆོམ་རྐུན་འབྱུང་པོའི་རིགས། །འཇིགས་རུང་བར་དུ་གཅོད་པའི་གཟུགས་ཅན་ཀུན། །ཟིལ་གྱིས་གནོན་པའི་བརྟུལ་ཞུགས་ཐོབ་ལ་འདུད། །རྒྱ་གར་ཆོས་ཀྱི་ཚལ་དུ་རྒྱུ་བ་ཡིས། །མུ་སྟེགས་གླང་ཆེན་དབང་པོ་རྟག་ཆད་ཀྱི། །རིག་པ་གཉིས་སུ་འཐུང་བ་ལྔ་བརྒྱ་ནི། །འཇོམས་མཛད་སྨྲ་བའི་སེང་གེ་ཁྱོད་ལ་འདུད། །དབུས་འགྱུར་རྡོ་རྗེ་གདན་གྱི་གནྡྷོ་ལར། །པཎ་ཆེན་བརྒྱ་ཕྲག་དུ་མའི་གཙོ་བོར་བསྐུར། །སྐྱེ་བོ་ཀུན་གྱི་བླ་ན་ཆེར་འཕགས་པས། །བསྟན་འགྲོའི་བྱ་བ་རྒྱ་ཆེར་མཛད་ལ་འདུད། །སྐད་ཅིག་རེར་ཡང་སྤྲུལ་པ་བརྒྱ་ཕྲག་གི །བཀོད་པ་སྣ་ཚོགས་ཆུ་ཟླའི་གར་གྱིས་རོལ། །ཟད་པ་ཟིལ་གྱིས་གནོན་པའི་སྐྱེ་མཆེད་ཀྱིས། །ཕྲིན་ལས་རྣམ་བཞིའི་རང་དབང་བསྒྱུར་ལ་བསྟོད། །སྨན་པའི་མཆོག་གདང་མཁས་དབང་གྲུབ་པའི་གཙོ། །ཐམས་ཅད་གཅིག་ཏུ་འདུས་པ་ངའོ་ཞེས། །འཁོར་གྱི་ནང་དུ་འཇིགས་མེད་སེང་གེའི་སྒྲ། །བསྒྲག་པ་དོན་དང་ལྡན་པ་ཁྱོད་ལ་འདུད། །ཀུན་དང་ཐུན་མོང་མིན་པའི་མན་ངག་མཆོག །གཡུ་ཐོག་སྙིང་གི་ཐིག་ལེར་རྗེས་ཆགས་པ། །བསྐལ་བཟང་འགྲོ་བའི་ཉེར་འཚོར་སྦྱིན་མཁས་ཁྱོད། །ཡང་དག་དོན་གྱི་སྨན་པར་མཐོང་ནས་འདུད། །ཉིད་ཀྱི་ཞལ་སྐྱིན་ལས་འཁྲུངས་ཐུགས་ཀྱི་སྲས། །ལྗང་སྨན་ལེ་བསེ་འབལ་སྨན་ཉི་མ་དཔལ། །ཡེ་ཤེས་གཟུང་སོགས་ནམ་མཁའི་སྐར་ཚོགས་ཙམ། །རྣམ་མང་འགྲོ་བའི་དོན་དུ་བསྐྲུན་ལ་འདུད། །ཇི་སྲིད་མི་ལོ་བདུན་ཅུ་དྲུག་གི་བར། །མཐའ་ཡས་ལུས་ཅན་ཀུན་ལ་དཔལ་སྦྱིན་མཐར། །རེ་ཞིག་གཟུགས་སྐུའི་བཀོད་པ་བསྡུས་ནས་དེར། །མཁའ་སྤྱོད་དག་པའི་ཞིང་དུ་གཤེགས་ལ་འདུད། །དད་པའི་བློ་མཚོ་ལས་སྐྱེས་བསྟོད་ཚིག་གི །མནྡ་ར་བའི་འཕྲེང་བ་གསར་པ་ཞིག །རྣམ་དཔྱོད་ལག་པས་བརྒྱུས་འདི་ཕུལ་བ་ཡི།། དགེ་བ་ཕྱོགས་དུས་ཀུན་ཏུ་འཕེལ་བར་གསོལ། །གདུང་བ་ཀུན་སེལ་སྨན་དང་སྨན་པའི་མཆོག །རྒྱལ་བའི་བསྟན་དང་དེ་འཛིན་སྐྱེས་བུ་ཡིས། །རིས་མེད་སེམས་ཅན་ཡོངས་ལ་བདེ་ཆེན་ཆར། །ནམ་ཡང་ཐོགས་མེད་ཉིད་དུ་འབེབས་པར་གསོལ། །སྨན་པ་ཀུན་ཀྱང་སྙིང་རྗེའི་གཞན་དབང་ལས། །རྒྱུ་བཅས་ནད་ཀྱིས་གཙེས་པར་ཕན་པའི་བློ། །མ་ཉམས་སྦྱོར་བྱུང་བརྩོན་དང་སྨན་གྱི་ཚོགས། །མཐུ་དང་བྲོ་ནད་གཞོམ་ལ་དཔའ་བར་གསོལ། །འཁྱུད་དཔྱད་ཆུ་བྲན་ཉུང་ངུས་མི་ངོམས་པར། །ཡན་ལག་བརྒྱད་དུ་འབབ་པ་ལྷའི་ཆུ་བོ། །མཆོག་འབྲིང་ཐ་མའི་ལམ་གསུམ་རྒྱུས་པའི་མཐར། །དུག་ཅན་ཉེས་པའི་དྲི་མ་བཀྲུ་བར་གསོལ། །མ་རིག་ནད་ཀྱིས་བསླད་པའི་རབ་རིབ་ཅན། །སྲིད་ཚུལ་སྒྱུ་འཕྲུལ་དྲྭ་བར་འཐུམས་པ་རྣམས། །ཡང་དག་ལམ་བཟང་སྣང་བ་ཆེན་པོ་ཡིས། །མཆོག་གི་གོ་འཕང་ཁྲི་ལ་འགོད་པར་གསོལ། །གནས་སྐབས་སུ་ཡང་འཇིག་རྟེན་བདེ་ཞིང་སྐྱིད། །ནད་མཚོན་མུ་གེའི་བསྐལ་པ་ཉེ་བར་ཞི། །ནོར་འཛིན་ཆར་གྱིས་ཚིམས་ལས་འབྲས་བུ་ཀུན། །དུས་སུ་སྨིན་ལེགས་བཀྲ་ཤིས་འཕེལ་བར་གསོལ། ། དེ་ལྟར་བོད་སྨན་ཡོངས་ཀྱི་སྤྱི་མེས་དམ་པ་གཡུ་ཐོག་ཡོན་ཏན་མགོན་པོའི་རྣམ་ཐར་ཁུངས་ལྡན་དང་སྦྱར་བའི་བསྟོད་ཚིག་འདོད་གསོལ་གྱིས་མཐའ་བརྒྱན་པ་དད་པའི་རྦ་རླབས་རྣམ་པར་གཡོ་བའི་རླུང་ཤུགས་ཞེས་བྱ་བ་འདི་ཉིད། རང་ཉིད་ཀྱི་སྔོན་ལས་འཕྲལ་རྐྱེན་དང་འཕྲད་པའི་གཞན་དབང་ལས། རྣམ་སྨིན་གྱི་འདུས་ཕུང་ཟུག་རྔུས་གཙེར་བའི་སྐབས། རོང་ཁ་འཚོ་བྱེད་ཆོས་རྒྱལ་མཚན་པས་བདེ་བར་བྱས་པའི་ཡོན་དུ།  བྱ་བྲལ་བ་སངས་རྒྱས་རྡོ་རྗེས་ཤྲཱི་བར་ཁྲིའི་ཡང་དབེན།  བྲག་དཀར་པོའི་བྱ་སྐྱིབས་སུ་ཐུན་མཚམས་གཅིག་གི་ངེས་པ་ལའོ།  །དེ་ལྟར་བསྟན་པ་འདི་ལ་བཀའ་དྲིན་ཆེ་བའི་སྟོན་པ་བྱང་སེམས་བསྟན་འཛིན་སྐྱེས་མཆོག་སྤྱིར་བསྟོད་པའི་ལེ་ཚན་ནོ།། །།